Nariadenie Komisie (EHS) č. 1375/75
z 29. mája 1975
o opatreniach pri uznávaní organizácií pestovateľov chmeľu v Írsku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom, [1] v znení Aktu [2] týkajúceho sa podmienok pristúpenia a prispôsobenia sa zmluvám, najmä na jeho článok 7 ods. 5,
keďže v nariadení Komisie (EHS) č. 1351/72 [3] z 28. júna 1972 týkajúceho sa uznania organizácií pestovateľov chmeľu, v článku 2 ods. 1 sa uvádza, že organizácie pestovateľov musia mať na účely uznania aspoň sedem členov;
keďže od nadobudnutia účinnosti tohto nariadenia sú poľnohospodárske pravidlá v Írsku uplatniteľné;
keďže v tejto krajine je len jeden región, v ktorom sa pestuje chmeľ a keďže v tomto regióne pôsobí menej ako 7 výrobcov chmeľu;
keďže by pre írskych pestovateľov bolo vzhľadom na geografickú polohu ťažké spojiť sa s organizáciami pestovateľov v iných členských štátoch; keďže štyria dotknutý pestovatelia inak spĺňajú všetky podmienky vytvorenia uznanej organizácie pestovateľov požadované nariadením (EHS) č. 1351/72;
keďže v záujme dosiahnutia rovnakého postavenia týchto pestovateľov voči ostatným pestovateľom spoločenstva je potrebné urobiť výnimku z článku 2 ods. 1 nariadenia (EHS) č. 1351/72 a v súlade so záujmom Írska znížiť požadovaný minimálny počet členov potrebných na vytvorenie organizácie na 3;
keďže opatrenia uvedené v tomto nariadení sú v súlade so stanoviskom Riadiaceho výboru pre chmeľ,
PRIJALA TOTO NARIADENIE:
Článok 1
V Írsku, bez ohľadu na ustanovenie článku 2 ods. 1 nariadenia (EHS) č. 1351/72, môže byť vytvorená organizácia pestovateľov, ak pozostáva aspoň z troch členov.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné v členských štátoch.
V Bruseli 29. mája 1975